Der bliver ingen indlæggelser på de medicinske afdelinger på Farsø sygehus resten af ugen. Afdelingerne er nemlig ramt af novovirus, som er bedre kendt som Roskilde syge. Det første tilfælde af roskildesyge blev konstateret natten til søndag. Herefter spredte smitten sig hurtigt, så der nu er 12 tilfælde af diarré og yderligere fem til observation. De medicinske afdelinger har isoleret de syge og har derfor måttet lukke for indtag af nye patienter på sygehuset. Oversygeplejerske Mette Berntsen forventer dog, at de medicinske afdelinger er tilbage ved normale tilstande igen på mandag. Den ortopædkirurgiske afdeling i Farsø er ikke ramt af sygdommen.

Opsummering:
Efter flere tilfælde af Roskildesyge, må Farsø Sygehus nu lukke de medicinske afdelinger resten af ugen.